Forleden tikkede en ny besked ind i Anne Madsens e-boks.

Den var fra Gældstyrelsen, og i beskeden stod der, at hun skyldte penge til Skat.

- Jeg blev meget overrasket. Jeg anede ikke, hvad det var, siger Anne Madsen.

Hendes første tanke var, at hun ikke skylder nogen penge, fortæller hun.

Det fik hende til at ringe til Gældsstyrelsen for at få afklaring.

Her viste det sig, at Anne Madsen i flere år har skyldt Skat omkring 500 kroner, som blev afkrævet i 2011. Og dem vil hun gerne betale, siger hun.

Men det kan hun ikke. Hun er nemlig en af de 485.000, der har fået afskrevet gæld.

Gældstyrelsen: Ikke muligt at genoplive gælden

Og nu hvor gælden er afskrevet for de 485.000 borgere, er det ikke muligt for borgerne at betale de pågældende gældsposter tilbage, forklarer Lars Nordahl Lemvigh, direktør i Gældsstyrelsen.

- De er væk, og det vil sige, at hvis der kommer en borger og betaler, så er der ikke en gæld at betale af på, fordi der har været en proces med at få den afskrevet, siger direktøren, der lægger vægt på, at der er tale om gammel gæld.

Han kalder det en ekstraordinær situation og siger, at det er en politisk beslutning fra sidste sommer, der nu bliver udmøntet.

Derfor kan man ikke oprette gælden igen, siger han.

- Det er en lovgivning, der ligger bag, der regulerer det.

Vil ikke have eftergivet gæld

Da Anne Madsen ringede til Gældsstyrelsen, fik hun at vide, at hendes gæld bundede i restskat på omkring 400 kroner, som hun blev informeret om i 2011.

- Jeg tænkte, ’det lader jeg bare overgå til næste år’ og har ikke tænkt over det, før jeg fik brevet, siger hun.

Det faldt ikke i god jord hos Anne Madsen, da hun over telefonen fik at vide, at hun ikke kan betale sin gæld tilbage, fortæller hun.

- Jeg sagde, at jeg ikke synes, at det er i orden. Jeg har ikke lyst til at stå i deres arkiver, hvor der står, at jeg har fået eftergivet noget gæld, som jeg egentlig gerne vil betale, siger hun.

Gælden, som nu bliver slettet, er på 536 kroner på grund af renter. Men det er altså ikke en julegave for hendes vedkommende at slippe for at betale, siger hun.